|  |  |
| --- | --- |
|      | **Tórshavn 14. mai 2018**Journalnr.: 15/00118-35 |

Notat om efterfølgende ændringer i udkast til anmeldelsesbekendtgørelse

I dette notat redegøres der for de efterfølgende ændringer, som er foretaget i udkastet til anmeldelsesbekendtgørelse, som blev sendt i høring den 2. juni 2017.

# Udkast til anmeldelsesbekendtgørelse

Udkastet til anmeldelsesbekendtgørelse tager udgangspunkt i Finanstilsynets bekendtgørelse nr. 932 af 04/07/2013 om anmeldelse af det tekniske grundlag for livsforsikringsvirksomhed.

Udkastet blev sendt i høring den 2. juni 2011, med høringsfrist den 11. september 2017.

# Efterfølgende ændringer i udkastet til anmeldelsesbekendtgørelse

Forsikringstilsynet har modtaget skriftlige høringssvar til udkastet fra høringsparterne.

Forsikringstilsynet har sammen med EY gennemgået de modtagne bemærkninger, og har på baggrund heraf foretaget følgende ændringer i udkastet.

1. § 2, stk. 8.

Fristen for indsendelse af det sammenskrevne tekniske grundlag er konsekvensrettet som følge af at bekendtgørelsens ikrafttræden er udsat til 1. januar 2019, jf. § 11.

1. § 3, stk. 6, nr. 1.

Ved anmeldelse af grundlaget for beregning af livsforsikringshensættelser, jf. § 14, stk. 1, nr. 3 i ”løgtingslóg um tryggingarvirksemi”, skal livsforsikringsselskabet redegøre for, at der ved beregningen anvendes:

*”1) det bedst mulige skøn over de involverede forsikringsrisici, herunder dødelighed (observeret nuværende dødelighed og forventning til fremtidig levetidsforbedring), og invaliditetshyppighed m.v.”*

Idet bedste skøn over dødeligheden bliver fastsat i udkastet til den nye regnskabs-bekendtgørelse § 65 b behøver livsforsikringsselskaberne ikke at redegøre for bedste skøn over dødeligheden, hvorfor følgende formulering i nr. 1) udgår:

”*dødelighed (observeret nuværende dødelighed og forventning til fremtidig levetidsforbedring), og”*

hvorefter ordlyden af bestemmelsen bliver:

Ved anmeldelse af grundlaget for beregning af livsforsikringshensættelser, jf. § 14, stk. 1, nr. 3 i ”løgtingslóg um tryggingarvirksemi”, skal livsforsikringsselskabet redegøre for, at der ved beregningen anvendes:

*”1) det bedst mulige skøn over de involverede forsikringsrisici, herunder invaliditetshyppighed m.v.”*

1. § 11.

Bekendtgørelsens ikrafttræden er udsat til den 1. januar 2019 for at undgå eventuelle samspilsproblemer, som måtte opstå ved, at den nye regnskabsbekendtgørelse forventes først at træde i kraft den 1. januar 2019.

# Forsikringstilsynets bemærkninger til høringssvarene

De modtagne høringssvar indeholder flere kommentarer og spørgsmål, som ikke har givet anledning til ændring af udkastet til bekendtgørelse. Forsikringstilsynet har dog bemærkninger til følgende udvalgte kommentarer og spørgsmål:

1. § 2, stk. 8.
	1. *Kravet om sammenskrivning af det tekniske grundlag m.v. er arbejdskrævende og vil forhøje virksomhedernes omkostninger.*

Som beskrevet i høringsbrevet er formålet med sammenskrivningen at øge gennemsigtigheden i virksomhedernes anmeldte tekniske grundlag, der kan være fragmenteret og derfor vanskeligt at overskue. Forsikringstilsynet har en forventning om, at alle virksomheder er i besiddelse af et sammenskrevet teknisk grundlag m.v., idet tilsynet vurderer, at virksomhederne i modsat fald ikke selv vil have et tilstrækkeligt overblik over det tekniske grundlag. Forsikringstilsynet har også en forventning om, at alle virksomheder er i besiddelse af det tekniske grundlag m.v. i elektronisk form, og at det derfor ikke vil være væsentligt ressourcekrævende for virksomhederne at indsende det sammenskrevne tekniske grundlag m.v. en gang om året.

* 1. *Kopiering af virksomhedens tekniske grundlag ind i Forsikringstilsynets formular kan ødelægge grundlagets formateringer og gøre grundlaget mindre overskueligt.*

Det er Forsikringstilsynets opfattelse, at virksomhederne skal anvende den nævnte formular til indberetning af det sammenskrevne tekniske grundlag mv. for at sikre, at virksomhederne indberetter ensartet og korrekt. Forsikringstilsynet har forståelse for, at visse virksomheder måtte have tekniske udfordringer med at benytte formularen. Derfor vil det blive præciseret i formularen, at det vil ikke er et krav, at det sammenskrevne tekniske grundlag skal kopieres ind i selve formularen, men kan vedlægges som bilag og der henvises i formularen til bilaget.

1. § 3, stk. 5, sidste pkt.

*Kravet om at virksomhederne ved anmeldelse af bonussatser skal oplyse det forventede rente-, omkostnings- eller risikoresultat for de fem kommende år er ressourcekrævende og bør udgå.*

Kravet om at virksomhederne skal angive de forventede økonomiske konsekvenser af de anmeldte bonussatser for de fem kommende år er ikke et nyt krav. Som beskrevet i høringsbrevet er formålet med kravet, at Forsikringstilsynet kan føre tilsyn med, om de anmeldte satser giver anledning til systematiske under- eller overskud.

Forsikringstilsynet har en forventning om, at virksomhederne er i stand til at lave en fem års fremskrivning af de forventede bonussatser, og at en sådan fremskrivning ikke bør være meget byrdefuld for virksomhederne.

1. § 3, stk. 6, nr. 3.

*Bestemmelsen er overflødig, fordi diskonteringsrenten bliver præciseret i den nye regnskabsbekendtgørelse.*

Det følger at udkastets § 3, stk. 6, nr. 3, at ved anmeldelse af grundlaget for beregning af livsforsikringshensættelser, jf. § 14, stk. 1, nr. 3 i forsikringsloven, skal livsforsikringsselskabet redegøre for, at der ved beregningen anvendes:

*”3) en diskonteringsrente, der er opgjort i overensstemmelse med de i lovgivningen fastsatte krav.”*

Diskonteringsrenten bliver defineret i udkastet til den nye regnskabsbekendtgørelse § 65 a. Her er det muligt at anvende enten den månedlige rentekurve fra EIOPA med den tilhørende danske volatilitetsjustering, jf. stk.1 eller den daglige rentekurve fra Finanstilsynet med den tilhørende danske volatilitetsjustering, jf. stk. 2.

Idet virksomhederne har valgmulighed mht. valg af diskonteringsrente, er det vigtigt at virksomhederne i deres tekniske grundlag angiver hvilken diskonteringsrente virksomhederne har valgt til beregning af livsforsikringshensættelserne.

1. §§ 4-7.
	1. *Hvorfor skal anmeldelserne af det tekniske grundlag være offentligt tilgængeligt?*
	2. *Hvilken udgave af det anmeldte tekniske grundlag er offentlig tilgængelig?*

Kravet om at det tekniske grundlag skal være offentligt tilgængeligt er ikke et nyt krav. Enhver person kan således få tilsendt den offentlige udgave af det tekniske grundlag. Offentlighed omkring prisningsgrundlaget mv. er med til at sikre et effektivt marked for forsikringstagerne på et område, hvor det er meget svært for kunderne at gennemskue produkternes karakteristika og dermed at kunne sammenligne priser.

1. § 8.

*For at sikre, at selskabernes indsendte anmeldelser er korrekte foreslås det, at Forsikringstilsynet opretter en oversigt over indsendte anmeldelser på tilsynets hjemmeside eller alternative indsætter en bestemmelse i bekendtgørelsen om at tilsynet skal kvittere for modtagelse på modtagne anmeldelser.*

Forsikringstilsynet vil oprette et offentligt register for teknisk grundlag på tilsynets hjemmeside. Ligeledes vil Forsikringstilsynet fremover bekræfte for modtagelsen af modtagne anmeldelser.

 /Gudmundur Effersøe Nónstein